Cătălin Drulă, președintele USR, a declarat marți, pentru B1 TV, că mai mulți "băieți deștepți" din România au făcut o avere pe bursa canadiană, ajutați de premierul Marcel Ciolacu, președintele PSD, după ce acesta a dat ca sigur că România pierde procesul Roșia Montană.
El a mai afirmat că din cauza declarațiilor lui Ciolacu chiar puteam pierde acest proces. Prin urmare, ce a făcut liderul PSD echivalează cu o trădare a intereselor României, a susținut Drulă. În acest context, USR a depus plângeri la mai multe instituții și chiar s-a adresat instituțiilor canadiene.
Totodată, Drulă a ironizat încercările lui Ciolacu de a da vina pe USR pentru ceva ce, după cum a constatat Curtea de Arbitraj, nu s-a întâmplat: "Cred că au trebuit să dea la topit toate pliantele pe care le-au făcut împotriva USR".
Declarațiile au fost făcute în cadrul emisiunii "Politica Zilei", moderată de Ioana Constantin pe B1 TV.
"E vorba despre o manipulare clasică a pieței de capital. Avem informații că s-au cumpărat acțiunile acestei companii, care vedem că e pur și simplu o carcasă, nu are bani nici pentru două luni. Deci o companie cu un proiect minier născut mort și care nu mai avea niciun rol de a exista dintr-odată anul trecut, când acțiunile erau ieftine, în jur de 20 de cenți, e cumpărată masiv din România, ba chiar ajunge în topul companiilor ale căror acțiuni sunt cumpărate din România.
Acești băieți deștepți pe care probabil îi găsim în apropierea guvernării PSD și a dlui Ciolacu au dat un tun cu ajutorul aceluiași dl Ciolacu, care în mod suprinzător și șocant se apucă, pe 1 februarie, să facă declarații în care anunță că Romînia va pierde acest proces, înainte de a avea verdictul. Ba chiar cred că foarte mulți din presă sau publicul au crezut că dl Ciolacu are acces la verdict pe surse, că nu poți ca premier al unei țări să vorbești aiurea.
Rezultatul a fost că imediat s-a umflat până la aproape 90 de cenți pe acțiune, deci de patru ori a crescut prețul acestor acțiuni și niște băieți deștepți și-au marcat profitul.
N-a fost o afirmație scăpată, deși și astfel de afirmații pot influența bursa. (…)
Ieri am văzut că acțiunile au ajuns la 2 cenți, deci această companie e o carcasă goală umflată cu aerul declarațiilor lui Ciolacu", a explicat președintele USR.
Acesta a explicat apoi că declarațiile lui Ciolacu echivalează efectiv cu un act de trădare a intereselor României, deoarece puteau influența judecătorii, iar aceștia să dea câștig de cauză companiei canadiene.
"Nu există varianta să fi fost săvârșită fără intenție această faptă (de manipulare a pieței)pentru că a revenit o dată la două – trei zile, au creat o întreagă campanie de comunicare în care să ne anunțe miliardele pe care le vom pierde, l-au trimis și pe ministrul PNL al Finanțelor, pe Boloș, la înaintare pentru a da credibilitate. Deja vorbea despre ratele în care vom plăti despăgubirile.
O nebunie întreagă și o trădare a intereselor României. Risca toată această manevră să ducă fix la pierderea procesului. Acei judecători sunt și ei oameni și când văd că una dintre părți se declară vinovată, se tăvălește pe jos spunând că ea va pierde – asta e reprezentarea României făcută de Ciolacu și Boloș – oamenii ăia puteau să spună "o fi făcut ei ceva dacă știu că au pierdut, ia să-i cred eu pe ăștia care reclamă, Gabriel Resoruces", a explicat Drulă.
"Manipularea bursei e o infracțiune, încălcarea Constituției și a legilor, a loialității față de propriul stat e o infracțiune. Am sesizat DNA, dar bineînțeles că DNA e condus de dl Voineag care e priceput la spălarea actualei puteri și hărțuirea Opoziției, deci nu știu cât va mișca, dar e datoria noastră să facem acest denunț contra lui Ciolacu.
De asemenea, de investigat cui i-a crescut averea. De asta am sesizat ASF și ANI, că cineva din România a profitat masiv și s-au făcut milioane și zeci de milioane pe seama acestei escrocherii. Am sesizat și autoritățile din Canada, că compania e listată la bursa din Toronto.
Ciolacu și-a dat proba imaturității de a fi om de stat. Nu te comporți așa ca om de stat. Ciolacu nu știu ce vis își face, dar clar nu poate conduce România, că nu are seriozitatea și maturitate necesare", a mai declarat președintele USR, Cătălin Drulă, pe B1 TV.